Sumatra

Sumatra (Indoneesesch: Sumatera) ass eng 473.481 km² grouss Insel déi zu Indonesien gehéiert. Et ass déi sechstgréisst Insel op der Welt.

Sumatra ass eng 1700 Kilometer laang, an Nordwest-Südost-Richtung, an 370 Kilometer breet. An der Mëtt vun der Insel geet den Equator driwwer.

Se läit um westleche Wupp vun Indonesien, dat aus enger Kette vun Insele besteet. Südëstlech vu Sumatra läit, duerch déi 40 Kilometer breet Sundastrooss getrennt – d'Haaptinsel Java. Den Tobaséi am Norde vun der Insel ass dat, wat vum Ausbroch vun engem Supervulkan, viru ronn 75.000 Joer, Rescht bliwwen ass.

D'Barisanbierger (Gunung Barisan) op Sumatra fänke laanscht d'Westküst un a ginn da wat et méi no Südoste geet, méi héich. Den héchste Bierg ass de Kerinci mat 3.805 Meter. Déi ëstlech Hallschent vun der Insel ass flaach; bal d'Hallschent vum bis 300 km breede Flaachland besteet aus Suppen.

 Virgelagert Inselen 
Am Osten, an der Strooss vu Malakka, leien eng Rëtsch flaach Inselen (indoneesesch: Pulau) virun der Côte:
 Rupat
 Bengkalis
 Padang
 Rangsang
 Rantau
 Penyeler

Méi südlech, virun der Ostküst, leien d'Insele Bangka a Belitung. Virun der Landspëtzt Aceh am Nordwest läit d'Insel Weh.

Laanscht d'Südwestküst leien, am Norden ugefaangen: 
 Simeuluë
 d'Banyak-Inselen mat Balai, Tuangku, Bangkaru a Palambak
 Nias
 d'Batu-Inselen mmat ë. a. Tanahbala, Tanahmasa a Pini
 d'Mentawai-Inselen mat Siberut, Sipora, Nordpagai a Südpagai
 Mega
 Enggano

An der Sundastrooss, am Süde vu Sumatra, leien d'Vulkaninsel Krakatau, Legundi, Sebuku a Sebesi.

 Administrativ Andeelung
Sumatra mat den Insele ronderëm ass an 10 Provënzen agedeelt, déi hirersäits an Distrikter a Stied ënnerdeelt sinn (Kabupaten a Kota):
 Aceh, Haaptstad Banda Aceh
 Bangka-Belitung (zwou Inselen), Haaptstadt Pangkal Pinang
 Bengkulu, Haaptstad Bengkulu
 Jambi, Haaptstad Jambi
 Lampung, Haaptstad Bandar Lampung
 Riau, Haaptstad Pekanbaru
 Kepulauan Riau (Riau-Inselen), Haaptstad Tanjung Pinang
 Sumatra Barat, Haaptstad Padang
 Sumatra Selatan, Haaptstad Palembang
 Sumatra Utara mat der Insel Nias, Haaptstad Medan

 Populatioun 
Op Sumatra an de virgelagerten Insele liewe ronn 60 Millioune Leit (Schätzung 2021); ronn 125 Awunner pro Quadratkilometer.
 Ekonomie 
Op Sumatra gëtt et bedeitend Gisementer vu Pëtrol. 70 % vum Akommes vun Indonesien gëtt op Sumatra generéiert. Och de Biergbau Kuelen, Gold, Bauxit an Zënn spillen eng wichteg Roll. An der Landwirtschaft gëtt ëmmer méi Palmueleg ugebaut, donieft spille Kautschuk, Peffer, Kaffi an Tubak eng Roll.

Fir d'Landwirtschaft goufe grouss Deeler vum tropesche Reebësch, deen et do gouf, gehaen. Wat dovu Rescht ass, gouf 2004 vun der UNESCO als Naturmonument op d'Lëscht vun de Weltnaturierwen opgeholl.

 Um Spaweck 


Kategorie:Indoneesesch Inselen